《瑞鹤仙·脸霞红印枕》
宋代·陆淞

脸霞红印枕，睡觉来、冠儿还是不整。屏间麝煤冷，但眉峰压翠，泪珠弹粉。堂深昼永，燕交飞、风帘露井。恨无人说与相思，近日带围宽尽。
重省，残灯朱幌，淡月纱窗，那时风景。阳台路迥，云雨梦，便无准。待归来，先指花梢教看，欲把心期细问。问因循过了青春，怎生意稳？

作者简介：陆淞，[约公元一一四七年前后在世]字子逸，号云溪，山阴人，陆佃之孙，陆游胞兄。生卒年均不详，约宋高宗绍兴中前后在世。